Potrivit unui comunicat al Executivului, pentru România, integrarea în structurile euroatlantice a reprezentat un moment de însemnătate specială, prin atingerea unui deziderat major de politică externă şi securitate, care a beneficiat de un sprijin larg la nivelul clasei politice şi al întregii societăţi româneşti.
"În 2004, la 29 martie, România depunea, la Washington, instrumentul de ratificare privind aderarea la Alianţa Nord-Atlantică, iar la 2 aprilie avea loc ceremonia arborării drapelului românesc la Cartierul General al NATO. Aceste două momente au marcat, formal şi simbolic, dobândirea de către ţara noastră a statutului de membru NATO şi au consfinţit faptul că România este parte integrantă a comunităţii euroatlantice. În cei 20 de ani de la aderare, România şi-a consolidat profilul de aliat responsabil, implicat activ în promovarea valorilor şi principiilor democratice, a securităţii şi stabilităţii în spaţiul euroatlantic şi în afara sa. Contribuţiile valoroase ale ţării noastre în plan politic, conceptual, practic şi operaţional îşi găsesc, în prezent, o reflectare clară în acţiunile şi profilul NATO", se arată în comunicat.
Sursa citată subliniază că, astăzi, mai mult ca oricând, flancul estic, vecinătatea estică, Marea Neagră au devenit teme de importanţă centrală pe agenda aliată şi România beneficiază de o prezenţă aliată consolidată şi o postură NATO întărită de descurajare şi apărare pe teritoriul naţional şi în regiune.
"România a demonstrat, pe parcursul celor 20 de ani de la aderarea sa, că este un veritabil furnizor de securitate şi stabilitate. Ne-am implicat activ în eforturile operaţionale aliate şi am promovat, în mod constant, o creştere a implicării Alianţei în sprijinul partenerilor vulnerabili, în special a celor din vecinătatea estică. Vom continua să acţionăm la fel de hotărât şi să ne implicăm la fel de activ în asigurarea securităţii euroatlantice", se mai spune în comunicat.